Хиллачух кхин цхьа а дош ца хазош, шалонан боларца мохк бустуш, цуьнан шакарца орца дохуш, ши кIира кхочуш, Казахстанерчу Семиозерни к1ошта кхечира хIорш. Кушмурун станцин эвлайистехь, махкахбаьхначеран кешнашна къастийначу меттехь, доккха диллинчу лай кIелхьара халла гучудаьккхинчу лаьттах, дуьххьара жима каш даьккхина, дIавоьллира ШаIрани. «Хийрачу махкахь, кIур ца болучу кIотаран дуьххьара вахархо хили-кх хьох, ШаIрани», – гIийла элира нанас, кхин елха а ца йилхира, некъахь даьхкинчу шина кIирнах, каш-барз боцуш, лайла кхиссинарш а бара…